ניהלנו השבוע דיונים רבים בעיקשותה של הבעיה, ושמענו חוסר ישע, ייאוש ופקפוק באפשרות שעתיד טוב יותר עוד יתכן. לעתים קרובות אני מרגישה תקועה למשמע הסיפורים הללו, ואני בטוחה שרבים מאתנו מרגישים כך.

כשמרגישים תקועים עומדת בפנינו ברירה:

1. אנחנו יכולים להתפתות לשקוע בייאוש ובהשלמה ולקבל את דין הסטטוס קוו, בתחושה שהמציאות כמות שהיא היא המציאות כפי שעליה להיות. בכל כמה שנים תהיה מלחמה. כמה מאות משלנו ימותו, וכמה מאות או אלפים משלהם.

זוהי אפשרות אחת שעומדת בפנינו כמדינה וכעם – לחיות על חרבנו לנצח. לקבל זאת כמציאות שאי אפשר לחמוק ממנה.

2. עומדת בפנינו אפשרות נוספת. אנחנו יכולים לבחור להביט במצב נכוחה. **להכיר בתלות ההדדית העמוקה והמוחלטת ובמורכבות העומדות בבסיסו של קיום העם היהודי בארצו.** להבין שגורלות שני העמים כרוכים זה בזה, שמעשינו משפיעים זה על זה **ושאנו מתעלמים מאנשים ועמים אחרים שחיים בארץ הזה ומסתכנים בכך.** אנחנו יכולים לבחור לדעת ולקבל שלא אנו ולא הם נצא מכאן, ושעלינו למצוא דרך שבה כולנו – שני העמים – נוכל לחיות בארץ הזו בכבוד ובביטחון.

סם בחור דיבר הבוקר על המצב הנוכחי העגום והעדר המנהיגות בתחום – על קריסתן של שלוש החברות. הן החברה הפלסטינית, הן החברה הישראלית והן החברה האמריקנית **משוועות למנהיגים היודעים לנהוג בענווה ובאומץ ומבקשים בכנות באמת עבור העמים החיים בארץ הזו חיים של כבוד, זכויות, ביטחון והכרה.**

זהו נושא מאתגר ומורכב, והחיים שלנו עמוסים כל כך. בזמנים מאתגרים שכאלו, גם האדם הטוב ביותר מתפתה לחפש אחר אנשים אחרים שיקבלו על עצמם את המעמסה הזו. אך האמת היא **שהצורך הוא המגדל את המנהיגים. מנהיגים אינם נתפסים בתקווה או חזון מן המוכן – הם אלו הבוחרים לברוא חזון יש מאין ולמלא את החלל.**

**אני מביטה בקהל שבחדר ורואה חוכמה עמוקה, כוח גדול, השפעה רבה. מה שאני רואה הוא:**

**מנהיגים. אנו המנהיגים.** אנחנו האנשים שיכולים לראות את החלל ולהיכנע לייאוש, או לראות את החלל ולבחור למלא אותו.

במשנה נאמר "לא עליך המלאכה לגמור ולא אתה בן חורין להיבטל ממנה". אף לא אחד מאתנו יפתור את הקונפליקט. ודאי לא לבד – וזו גם לא המשימה המוטלת עלינו. אבל יש דברים שביכולתנו לעשות.

* אנחנו יכולים להכיר בייאוש ולפעול להיחלץ ממנו – לא לאפשר לו להתקבע ולחמוק מאחיזתנו.
* אנחנו יכולים להכיר במורכבות ולפעול להתיר אותה – לא לאפשר לה לשתק אותנו.
* אנחנו יכולים למצוא את המקומות שבהם יש לנו כוח ולהשפיע לטובה על תרבות הארגונים שבהם אנחנו עובדים ועל הקהילות שלנו.
* אנחנו יכולים לפעול בקהילה ולהוציא אל האור את כל מה שזכינו לשמוע ולראות במהלך השבוע הזה, כל מה שלרוב נותר באפלה – את חייהם של בני האדם הגיבורים שפגשנו, את המחיר הכבד, הנקוב בחיי אדם, שהן הישראלים והן הפלסטינים משלמים על הסטטוס-קוו החמקמק והמשתנה כל העת.
* אנחנו יכולים, בעזרת הכלים שרכשנו והידע שצברנו, להילחם בתפיסה הכוזבת של ניגודים בינאריים ובמקום זאת למצוא דרכים לשלב את כבוד האדם – הכבוד האנושי, הכבוד הפלסטיני – ואהבת ישראל, לשלב ענווה וידיעה שעוד עלינו ללמוד עם אומץ והעזה להנהיג את הקהילות שלנו גם לנוכח סכנות אפשריות.
* אנחנו יכולים להכיר בתלותו ההדדית של עם ישראל בעמים אחרים שעמם הועיד אותנו הגורל לחלוק את הארץ הזו, ולדרוש מעצמנו להיות מודעים לכך כאשר אנחנו מלמדים, כאשר אנחנו כותבים, וכאשר אנחנו מבקשים להבין מה נדרש כדי שכל תושבי הארץ הזו יוכלו לחיות בה בכבוד ובביטחון – כל תושביה, משום שההיסטוריה לימדה אותנו וממשיכה ללמד אותנו ש**"ביטחון" הוא אשליה אם רק חלק מבני האדם בטוחים.**

איך מיישמים זאת למעשה:

* להיות גאים ביכולת הפעולה שלנו ולממש אותה – בבתי הכנסת, במחנות הקיץ, בפדרציות, בקמפוסים, בבתי הספר, באופנים שבהם אנחנו משמיעים את קולנו בציבור?
* לפעול מתוך ענווה אך גם באומץ, מתוך מחויבות לכבוד האדם וגם לאהבת ישראל?
* להתנגד לתפיסת הניגודים הבינאריים הכוזבת ולתפיסת "משחק סכום אפס" ולאמץ במקומה חזון שונה של יישום האחריות ויכולת הפעולה שלנו כמנהיגים יהודים הדואגים לעתידנו כאומה ריבונית בארץ הזו?